b'\n_START_ARTICLE_\nPokolj u Lidicama\n_START_PARAGRAPH_\nPokolj u Lidicama naziv je za nacisti\xc4\x8dki zlo\xc4\x8din iz 2. svjetskog rata u kojem je ubijeno oko 1300 osoba._NEWLINE_Dana 27. svibnja 1942. zamjenik zapovjednika Gestapa, Reinhard Heydrich, bio je na putu prema Pragu u ulozi protektora \xc4\x8ce\xc5\xa1ke i Moravske, kada su povorku automobila u kojoj se nalazio i Heydrich, napala dva \xc4\x8de\xc5\xa1ka antifa\xc5\xa1ista. Nakon pet dana Heydrich je od posljedica napada umro a nacisti su zapo\xc4\x8deli s masovnim osvetama protiv \xc4\x8de\xc5\xa1kog naroda._NEWLINE_Najpoznatiji me\xc4\x91u osvetni\xc4\x8dkim napadima zbio se 10. lipnja. Njema\xc4\x8dke su snage opkolile Lidice i zaprije\xc4\x8dile sve izlaze iz sela. Nacisti su namjerno izabrali ovo selo zbog otpora i neprijateljstva stanovnika prema okupacijskim snagama, a selo je bilo i sumnji\xc4\x8deno za davanje uto\xc4\x8di\xc5\xa1ta lokalnim partizanima iz pokreta otpora. Nijemci su sakupili cijelo stanovni\xc5\xa1tvo na jednom mjestu, a potom su mu\xc5\xa1karce starije od 16 godina odvojili i zatvorili u staju. Sljede\xc4\x87eg su dana svi bili strijeljani. Jo\xc5\xa1 je devetnaestero rudara, zajedno sa sedam \xc5\xbeena bilo poslano u Prag, gdje su ih tako\xc4\x91er strijeljali. Ostatak \xc5\xbeenskog stanovni\xc5\xa1tva bio je preba\xc4\x8den u koncentracijski logor Ravensbr\xc3\xbcck, gdje je \xc4\x8detvrtina umrla ili u plinskim komorama ili od iscrpljuju\xc4\x87eg prisilnog rada. Djeca su bila odvedena u koncentracijski logor Gneisenau, gdje su ih razvrstali po rasisti\xc4\x8dkim kriterijima. Onu djecu koju su procijenili da su pogodna za preodgoj u Arijevce otpravili su u Njema\xc4\x8dku, dok sudbina preostale djece i danas ostaje nepoznata. Selo je uni\xc5\xa1teno i sravnjeno sa zemljom._NEWLINE_Sveukupno u nacisti\xc4\x8dkom osvetni\xc4\x8dkom \xc4\x8dinu u Lidicama poginulo je oko 340 osoba. Malo \xc4\x8de\xc5\xa1ko selo Le\xc5\xbe\xc3\xa1ky bilo je uni\xc5\xa1teno dva tjedna poslije uni\xc5\xa1tenja Lidica. U ovom slu\xc4\x8daju strijeljani su bili i mu\xc5\xa1karci i \xc5\xbeene a djeca su bila poslana u koncentracijski logor ili na preodgoj._NEWLINE_Kad se zbroje sve \xc5\xbertve, procjenjuje se da je oko 1 300 osoba polo\xc5\xbeilo svoj \xc5\xbeivot ne bi li nacisti osvetili jednog \xc4\x8dovjeka, zamjenika zapovjednika Gestapa i protektora \xc4\x8ce\xc5\xa1ke i Moravske Reinharda Heydricha.'